Politiet advarer mot falske asylsøkerbevis
Falske asylsøkerbevis kan kjøpes for 1500-4000 kroner. Bevisene er tilsynelatende utstedt av Politiets utlendingsenhet for å dokumentere at man er asylsøker og venter på svar fra Utlendingsdirektoratet. De falske bevisene kan brukes til å lure arbeidsgivere, offentlige etater og politiet, skriver Aftenposten. - Det foregår omfattende omsetning av totalfalske asylsøkerbevis, spesielt i Oslo. Disse asylsøkerbevisene blir ofte vist fram til politiet i kontrollsituasjoner. Veldig få har reagert på at de er forfalsket. Det er vanskelig å oppdage skrivefeil i en kontrollsituasjon, sier politioverbetjent Stein Arnesen i Politiets utlendingsenhet. Bare én av 20 asylsøkere har en identitet som norske myndigheter fester lit til, meldte VG i juni. Nasjonalt ID-senter er bekymret for at så mange jukser seg til rettigheter med falske ID-er og attester. Det er mulig å avsløre de falske bevisene dersom man ser nærmere på dem. Det er nemlig små feil flere steder i teksten. Blant annet er bokstaven «ø» skrevet for hånd, og bokstaven «å» er skrevet «a». Ordet «midlertibig» dukker opp, og det heter at «Funnet Kort leveres neermeste Politi». Så langt har politiet oppdaget rundt 40 personer med falske asylsøkerbevis. Stort sett har det vært afghanske statsborgere, og noen pakistanere, som har blitt tatt med bevisene. Noen av dem som har blitt tatt, har fått avslag på asyl, mens andre har søkt om opphold i andre land i Europa.
Omsetningen av falske asylsøkerbevis er omfattende, advarer Politiets utlendingsenhet. Politiet klarer ikke alltid å se at bevisene er forfalsket, selv om det kan være opplagte skrivefeil på dem.